Se tv-indslaget, hvor Ekstra Bladet konfronterer 'mindreårige' asylsøgerne med en mistanke

Fredag aften stod en flok unge libyske flygtninge og drak dåsebajere ved et busstoppested på Allerød Station, Nordsjælland.

Ekstra Bladet havde forinden fulgt dem, fra de kom ud gennem porten fra Center Sandholm, en kort tur i bybussen, i Fakta for at tanke alkoholiske forsyninger – og så ud på gaden. Her drøfter de, om de igen skal tage S-toget ind til Københavns natteliv, sådan som en del af asylcentrets såkaldte uledsagede asylbørn ofte gør.

Fem af seks ligner voksne mænd i begyndelsen af eller i midten af tyverne. Statur, hårvækst, stemmeføring, kropssprog og mimik forekommer rå og mandhaftig, ikke pubertær. Ekstra Bladets medarbejder præsenterer sig og spørger:

- Hvor gamle er I? Hvad er jeres alder?

- Sixteen (16, red.), insisterer de på et ganske gebrokkent engelsk.

Viser numre på telefon

For en sikkerheds skyld viser Ekstra Bladet dem nogle tal på en mobiltelefon: 20, 19, 18, 17, 16.

- 16 år. De er alle 16 år, fastslår de.

Men er det den korrekte alder?

Ikke ifølge en ældre dansk herre som bryder ind.

- Det passer ikke. De er meget ældre. De er over 20 år i hvert fald, vurderer han.

Ekstra Bladet henvender sig efterfølgende direkte til hver enkelt unge mand, som på en insisterende måde konfronteres med vurderingen af, at vedkommende kan være ældre end 16.

- Ok, jeg er 24, erkender en mand, som netop havde oplyst, han var 16 år.

En anden fortæller herefter uopfordret, at fem af seks unge mænd er over 20 år.

Bag tallene 2015: Hvis der er tvivl om, hvorvidt en asylansøger er mindreårig, kan Udlændingestyrelsen iværksætte en aldersundersøgelse. Det sker typisk, når man går i gang med at behandle en asylsøgers sag. I 2015 ankom 2068 uledsagede mindreårige asylsøgere til Danmark, men nye tal fra Nordsjællands Politi viser, at i 2015 forsvandt 193 flygtningebørn, inden myndighederne overhovedet var bekendt med deres identitet. Herudover forsvandt yderligere 268 uledsagede børn kort efter deres ankomst, men her var identiteten kendt, og asylbehandlingen var startet. I 2015 blev der foretaget 355 aldersvurderinger. Af disse blev 234 vurderet som voksne. 2014 I 2014 ankom der kom 818 (Udlændingestyrelsen). Det er ikke muligt at få statistik for, hvor mange af dem der forsvandt, inden deres sager blev påbegyndt, og aldersundersøgelser blev aktuelt. Men 282 af dem, der kom i 2014, blev alderstestet, og 203 viste sig at være over 18 år.

Se også: Asylfup: Hundredvis af flygtningebørn er voksne